Πλατεία Αριστοτέλους

Η Πλατεία Αριστοτέλους είναι μία από τις κεντρικές πλατείες της Θεσσαλονίκης. 

 Πληροφορίες 
Ξεκινά από τα ημικυκλικά κτίρια στα βόρεια της οδού Μητροπόλεως, η οποία την διασχίζει στο σημείο αυτό, και συνεχίζεται μέχρι την λεωφόρο Νίκης, στην θάλασσα. Η πλατεία αποτελεί ένα δημοφιλές σημείο για τους τουρίστες και τους κατοίκους, με πολλά αναψυκτήρια και καφέ και είναι χώρος πολιτικών συγκεντρώσεων και ποικίλων καλλιτεχνικών εκδηλώσεων. Τα παραπάνω επιβλητικά κτίρια της οδού Μητροπόλεως στεγάζουν το ξενοδοχείο "Electra Palace" και το κινηματοθέατρο "Ολύμπιον".

 Η πλατεία του Εμπράρ και η σημερινή 
Ο Γάλλος αρχιτέκτονας Ερνέστ Εμπράρ, σχεδίασε την πλατεία το 1917, αμέσως μετά την μεγάλη πυρκαγιά που αποτέφρωσε το κέντρο της Θεσσαλονίκης. Σύμφωνα με τα σχέδια του Εμπράρ, η πλατεία -που θα ονομαζόταν Πλατεία Μεγάλου Αλεξάνδρου- θα είχε ένα μεγάλο άγαλμα του Αλέξανδρου στο κέντρο της και θα κατέληγε βόρεια στην Εγνατία, όπου θα χτιζόταν ένα επιβλητικό Δικαστικό Μέγαρο. 

Σήμερα η πλατεία και η προς βορράν συνέχειά της, η οδός Αριστοτέλους, επιδεικνύουν αρκετά από τα βυζαντινά και ευρωπαϊκά στοιχεία που οραματίστηκε ο Εμπράρ, αν και οι απλοποιήσεις και τροποποιήσεις υπήρξαν πολλές. Η οριστική της διαμόρφωση έγινε κατά την δεκαετία του 1960Mark Mazower, Θεσσαλονίκη: "Πόλη των Φαντασμάτων", εκδόσεις ΑλεξάνδρΕια, 2006, ISBN 960-221-354-X, σ.392.

Η Οδός Αριστοτέλους
Η Οδός Αριστοτέλους ξεκινά από την Πλατεία Αριστοτέλους και συνεχίζεται προς βορράν μέχρι την Εγνατία στο ίδιο αρχιτεκτονικό ύφος κατά τα σχέδια του Εμπράρ, και αποτελώντας ένα ενιαίο σύνολο με την πλατεία. Συναντά τις οδούς Τσιμισκή, Βασιλέως Ηρακλείου και Ερμού και στην συμβολή της με την Εγνατία σχηματίζει μια μικρότερη πλατεία. Η οδός, που έχει πεζοδρομηθεί στο μεγαλύτερο μέρος της και έχει νησίδα πρασίνου στο μέσον, είναι στην πραγματικότητα μια επιμήκης πλατεία με πολλά εμπορικά καταστήματα και καφέ. Αποτελεί ουσιώδες τμήμα της σύλληψης του Εμπράρ. Επί της οδού Αριστοτέλους βρίσκεται η μαρμάρινη προτομή του Μικρασιάτη εθνομάρτυρα Μητροπολίτη Αιμιλιανού, που μαρτύρησε το 1911.

 Φωτοθήκη 

 Πλατεία Δικαστηρίων 
Η Πλατεία Αριστοτέλους επεκτείνεται στην Πλατεία Δικαστηρίων από την άλλη πλευρά της οδού Εγνατίας. Η Πλατεία Δικαστηρίων (ή Πλατεία Αρχαίας Αγοράς), που δεσπόζει στο βόρειο τμήμα του μνημειακού άξονα της Αριστοτέλους, αποτελεί έναν από τους σημαντικότερους δημόσιους χώρους της Θεσσαλονίκης και ιστορικό σημείο αναφοράς. Σε περίοπτη θέση της πλατείας υψώνεται ο μαρμάρινος ανδριάντας του Ελευθερίου Βενιζέλου, ο οποίος τον απεικονίζει σε φυσικό μέγεθος και σε στάση αγόρευσης, φορώντας το χαρακτηριστικό του παλτό. Το γλυπτό φιλοτεχνήθηκε από τον διακεκριμένο γλύπτη Γιάννη Παππά και τοποθετήθηκε στο σημείο αυτό το 1977. Λόγω της ιστορικής βαρύτητας του προσώπου αλλά και της καίριας θέσης του μνημείου, ο χώρος μπροστά από το άγαλμα έχει καθιερωθεί διαχρονικά ως το κατεξοχήν σημείο για τις κεντρικές πολιτικές συγκεντρώσεις και ομιλίες στην πόλη.

 Παραπομπές 

 Εξωτερικοί σύνδεσμοι 


Κατηγορία:Κτίρια και κατασκευές στη Θεσσαλονίκη
Αριστοτελους